|  |  |
| --- | --- |
| *SASKAŅOTS**ar Valsts ugunsdzēsības un glābšanas dienesta 2024. gada 30.janvāra* *vēstuli Nr.* *22-1.28/156*  | *APSTIPRINĀTS**ar Rēzeknes novada domes**2024. gada 15.februāra* *lēmumu Nr.154 (protokols Nr.4, 2.*§*)**APSTIPRINĀTS**ar Rēzeknes valstspilsētas domes**2024. gada 08.februāra* *lēmumu Nr.1114 (protokols Nr.90, 9.punkts)* |

**Rēzeknes valstspilsētas un Rēzeknes novada sadarbības teritorijas civilās aizsardzības komisijas**

**nolikums**

*Izdots saskaņā ar Pašvaldību likuma 4. panta*

*pirmās daļas 18. punktu, Civilās aizsardzības*

 *un katastrofas pārvaldīšanas likuma 11. panta*

 *ceturtās daļas 1. punktu un Ministru kabineta*

 *2017. gada 26. septembra noteikumu Nr.582*

*"Noteikumi par pašvaldību sadarbības teritorijas*

*civilās aizsardzības komisijām" 10.1. apakšpunktu*

1. **Vispārīgie jautājumi**
2. Rēzeknes sadarbības teritorijā ietilpst Rēzeknes pilsēta un Rēzeknes novads.
3. Nolikums nosaka Rēzeknes valstspilsētas un Rēzeknes novada sadarbības teritorijas civilās aizsardzības komisijas (turpmāk – Komisija) locekļu sastāvu, pienākumus, tiesības un apziņošanas kārtību.
4. Komisija ir koordinējoša un konsultatīva institūcija, kuras mērķis ir koordinēt pasākumus katastrofas un katastrofas draudu gadījumā, kā arī veicināt civilās aizsardzības, katastrofas pārvaldīšanas vai katastrofas pārvaldīšanas koordinēšanas jautājumu risināšanu Rēzeknes valstspilsētas un Rēzeknes novada pašvaldību administratīvajā teritorijā.
5. Komisijas nolikums tiek apstiprināts pašvaldību domēs un iesniegts saskaņošanai Valsts ugunsdzēsības un glābšanas dienestā.
6. Grozījumus Komisijas nolikumā var izdarīt pēc Komisijas priekšsēdētāja, tā vietnieku vai Komisijas locekļu priekšlikuma.

**II. Komisijas locekļu sastāvs**

1. Komisijas sastāvā ir:
	1. *Komisijas priekšsēdētājs* – Rēzeknes novada domes priekšsēdētājs;
	2. *Komisijas priekšsēdētāja vietnieki:*
		1. Rēzeknes valstspilsētas domes priekšsēdētājs;
		2. Valsts ugunsdzēsības un glābšanas dienesta pārstāvis.
	3. *Komisijas locekļi*:
		1. Rēzeknes novada pašvaldības izpilddirektors;
		2. Rēzeknes valstspilsētas pašvaldības izpilddirektors;
		3. Rēzeknes novada pašvaldības policijas priekšnieks;
		4. Rēzeknes valstspilsētas pašvaldības policijas priekšnieks;
		5. Valsts policijas pārstāvis;
		6. Nacionālo bruņoto spēku Zemessardzes pārstāvis;
		7. Valsts robežsardzes pārstāvis;
		8. Neatliekamās medicīniskās palīdzības dienesta pārstāvis;
		9. Valsts meža dienesta pārstāvis;
		10. Valsts vides dienesta pārstāvis;
		11. Pārtikas un veterinārā dienesta pārstāvis;
		12. Veselības inspekcijas pārstāvis;
		13. Slimību profilakses un kontroles centra pārstāvis;
		14. AS “Sadales tīkls” pārstāvis.
2. Komisijas sekretāri ir Rēzeknes novada pašvaldības Centrālās pārvaldes pārstāvis un Rēzeknes valstspilsētas pašvaldības Centrālās administrācijas pārstāvis.
3. Šī nolikuma 6.punktā minētās institūcijas pēc Komisijas priekšsēdētāja pieprasījuma vai pēc savas iniciatīvas nodrošina pārstāvja un viņa aizvietotāja deleģēšanu darbam Komisijā, kā arī pārstāvja un viņa aizvietotāja darbu Komisijā, nosūtot deleģējuma vēstuli Komisijai par pārstāvi un tā aizvietotāju, norādot viņu vārdu, uzvārdu, amatu, mobilo tālruņu numuru un elektroniskā pasta adresi.

**III. Komisijas uzdevumi, tiesības un pienākumi**

1. *Komisijai ir šādi uzdevumi:*
	1. analizēt informāciju par situāciju katastrofas apdraudētajā teritorijā, par cilvēkiem, īpašumam un videi nodarīto kaitējumu, reaģēšanas un seku likvidēšanas neatliekamo pasākumu veikšanu, kā arī izvērtēt apdraudējuma iespējamo attīstību;
	2. koordinēt papildu resursu piesaisti katastrofu pārvaldīšanā, kā arī ārvalstu un starptautisko organizāciju palīdzības saņemšanu;
	3. koordinēt evakuācijas pasākumus, iedzīvotāju izvietošanu, ēdināšanu, medicīniskās palīdzības sniegšanu, apgādi pagaidu dzīvesvietās, kā arī cita veida palīdzības sniegšanu katastrofās cietušajiem;
	4. organizēt preses konferences plašsaziņas līdzekļu un elektronisko sabiedrības saziņas līdzekļu pārstāvjiem, lai informētu sabiedrību par katastrofu draudiem, notikušām katastrofām un veiktajiem pasākumiem to seku likvidēšanā;
	5. pēc apdraudējuma pārvarēšanas novērtēt veiktos pasākumus un, ja nepieciešams, sniegt attiecīgajām institūcijām ieteikumus par materiāli tehniskās bāzes atjaunošanu un priekšlikumus valsts materiālo rezervju pilnveidošanai;
	6. izskatīt pašvaldības civilās aizsardzības plānu un iesniegt priekšlikumus attiecīgās pašvaldības domē;
	7. Piedalīties vietēja, reģionāla un valsts mēroga civilās aizsardzības mācībās;
	8. izskatīt citus ar Rēzeknes valstspilsētas un Rēzeknes novada sadarbības teritorijas drošību saistītos civilās aizsardzības jautājumus.
2. *Komisijas locekļiem ir šādas tiesības:*
	1. uzaicināt uz Komisijas sēdēm valsts, pašvaldību un citu institūciju amatpersonas un speciālistus;
	2. pieprasīt viņa atsevišķā viedokļa iekļaušanu Komisijas sēdes protokolā;
	3. izveidot ekspertu grupas darbam katastrofas vietā;
	4. vērsties Valsts ugunsdzēsības un glābšanas dienestā ar ierosinājumu iesaistīt valsts materiālo rezervju resursus;
	5. ierosināt Komisijas priekšsēdētājam vērsties Krīzes vadības padomē, ja pašvaldību rīcībā esošie resursi ir nepietiekami reaģēšanas un seku likvidēšanas neatliekamo pasākumu veikšanai;
	6. koordinēt Komisijā Rēzeknes valstspilsētas un Rēzeknes novada pašvaldību, citu institūciju vai komersantu uzdevumu izpildi sadarbības teritorijas civilās aizsardzības plāna izstrādei.
3. *Komisijas locekļu pienākumi:*
	1. ierosināt Komisijas priekšsēdētājam sasaukt Komisiju apdraudējumos vai pasākumos, kuros attiecīgās institūcijas amatpersona ir reaģēšanas un seku likvidēšanas darba vadītājs;
	2. ierosināt Komisijas priekšsēdētājam sasaukt Komisiju, ja izskatāmais jautājums skar attiecīgās institūcijas kompetenci un ir saistīts ar katastrofu pārvaldīšanu, katastrofu pārvaldīšanas koordinēšanu vai civilo aizsardzību;
	3. sniegt priekšlikumus Komisijas nolikuma izstrādei, papildināšanai vai precizēšanai;
	4. sniegt priekšlikumus sadarbības teritorijas civilās aizsardzības plāna izstrādei, papildināšanai vai precizēšanai;
	5. sniegt informāciju Komisijai par katastrofas draudiem, katastrofas iespējamo attīstību, kā arī par situāciju katastrofas vietā;
	6. sniegt informāciju Komisijai par veiktajiem pasākumiem apdraudējuma pārvarēšanā;
	7. sniegt informāciju Komisijai par attiecīgās institūcijas atbildīgajā glabāšanā esošajām valsts materiālajām rezervēm;
	8. koordinēt attiecīgās institūcijas rīcību, kā arī informēt institūciju un reaģēšanas un seku likvidēšanas darbu vadītāju par Komisijā pieņemtajiem lēmumiem;
	9. piedalīties ekspertu grupās, preses konferencēs, kā arī vietēja, reģionāla un valsts mēroga civilās aizsardzības un katastrofas pārvaldīšanas mācības;

**IV. Komisijas apziņošanas kārtība**

1. Komisijas apziņošana, apziņošanas pārbaude un Komisijas sasaukšana tiek veikta saskaņā ar Komisijas locekļu apziņošanas kārtību (1.pielikums), izmantojot šādus apziņošanas veidus:
	1. nosūtot īsziņu uz mobilā tālruņa numuru;
	2. veicot balss zvanu uz mobilā tālruņa numuru;
	3. nosūtot ziņu uz elektroniskā pasta adresi.
2. Apziņošanas mērķis var būt, lai informētu Komisijas locekļus par Komisijas sēdi, veiktu apziņošanas kārtības pārbaudi utt.
3. Komisijas priekšsēdētājs informē Komisijas sekretāru par apziņošanas pārbaudi vai apziņošanu un Komisijas sasaukšanu, norādot informācijas saturu par notikumu, Komisijas sēdes sasaukšanas laiku un vietu.
4. Apziņošanā tiek nodrošināta atgriezeniskā saite, lai apziņotājs tiktu informēts par to, ka informācija ir saņemta un dotās norādes tiks izpildītas, piemēram, ierašanās uz Komisijas sēdi.
5. Par Komisijas locekļu apziņošanai nepieciešamo personas datu (vārds, uzvārds, amats, tālruņu numurs, elektroniskā pasta adrese) vai citas kontaktinformācijas precizitāti, saglabāšanu, izmantošanu un apriti atbild Komisijas sekretārs.
6. Katram Komisijas loceklim ir pienākums nekavējoties informēt Komisijas sekretāru par izmaiņām savā kontaktinformācijā.
7. Katras Komisiju pārstāvošās institūcijas pienākums ir nekavējoties informēt Komisiju par izmaiņām savā struktūrā, kas var ietekmēt Komisijas pārstāvniecību, mainot tās sastāvu vai pārstāvniecību nodrošinošās personas.

**V. Komisijas darba organizācija**

1. Komisijas sēdes rīko, ja notikusi katastrofa vai pastāv katastrofas draudi, kā arī citu jautājumu risināšanai civilās aizsardzības, katastrofas pārvaldīšanas vai katastrofas pārvaldīšanas koordinēšanas jomā.
2. Lēmumu par Komisijas sēdes sasaukšanu pieņem Komisijas priekšsēdētājs pēc savas iniciatīvas vai cita Komisijas locekļa ierosinājuma.
3. Komisijas pulcēšanās vieta ir Rēzeknes novada pašvaldības Centrālās pārvaldes ēkā, Atbrīvošanas alejā 95A, Rēzeknē. Komisijas priekšsēdētājs un Komisijas priekšsēdētāja vietnieks var noteikt arī citu Komisijas sēžu norises vietu un Komisijas uzdevumu izpildei katastrofu pārvaldīšanā izmantojamās telpas.
4. Komisijas priekšsēdētājs nosaka Komisijas sēdes vietu, laiku, apstiprina darba kārtību, organizē Komisijas darbu un vada Komisijas sēdi.
5. Ja Komisijā izskatāmais jautājums skar tikai Rēzeknes valstspilsētas pašvaldību, Komisijas priekšsēdētājs var noteikt, ka Komisijas sēdi vada, kā arī Komisijas sēdes protokolu paraksta Komisijas priekšsēdētāja vietnieks – Rēzeknes valstpilsētas pašvaldības domes priekšsēdētājs.
6. Komisijas sekretārs ne vēlāk kā divas dienas pirms sēdes (ja notikusi katastrofa – nekavējoties) informē Komisijas locekļus par Komisijas sēdes laiku, vietu un darba kārtību.
7. Gadījumā, ja Komisijas loceklis nevar ierasties uz Komisijas sēdi, viņam ir pienākums savlaicīgi informēt Komisijas sekretāru un nepieciešamības gadījumā pilnvarot citu attiecīgās institūcijas pārstāvi piedalīties Komisijas sēdē. Pilnvarotajam institūcijas pārstāvim ir balss tiesības.
8. Komisija ir lemttiesīga, ja sēdē piedalās ne mazāk kā puse Komisijas locekļu. Katram Komisijas loceklim ir viena balss. Ja balsu skaits sadalās vienādi, izšķirošā ir Komisijas priekšsēdētāja (Komisijas priekšsēdētāja prombūtnes laikā – Komisijas priekšsēdētāja vietnieka) balss.
9. Pieaicinātajām amatpersonām, speciālistiem un Komisijas sekretāriem ir padomdevēja tiesības.
10. Komisijas priekšsēdētājs informē Komisijas locekļus par pieņemto lēmumu izpildi.
11. Komisijas sēdes protokolē Komisijas sekretāri. Komisijas sekretāri piecu darbdienu laikā elektroniski nosūta Komisijas locekļiem sēdes vadītāja un Komisijas sekretāra parakstītā protokola kopiju.
12. Komisijas sēdes var notikt attālināti, izmantojot kādu no attālinātās saziņas platformām videokonferences formātā.
13. Komisijas priekšsēdētājs nosaka Komisijas sēžu norises vietu klātienē vai attālināti, ņemot vērā katras konkrētās situācijas ārējos apstākļus un Komisijas uzdevumu izpildei katastrofu pārvaldīšanā izmantojamās telpas.

**VI. Noslēguma jautājumi**

1. Nolikums stājas spēkā ar dienu, kad to ir apstiprinājušas Rēzeknes valstspilsētas un Rēzeknes novada domes.
2. Atzīt par spēku zaudējušu ar Rēzeknes novada pagaidu administrācijas 2021.gada 26.augusta lēmumu Nr.175 (sēdes protokols Nr.9, 2.§) apstiprināto nolikumu “Rēzeknes pilsētas un Rēzeknes novada sadarbības teritorijas civilās aizsardzības komisijas nolikums” un Rēzeknes valstspilsētas domē 2021.gada 5.augustā ar lēmumu Nr.49 “Par Rēzeknes sadarbības teritorijas civilās aizsardzības komisijas sastāva un komisijas nolikuma apstiprināšanu” apstiprinātais “Rēzeknes pilsētas un Rēzeknes novada sadarbības teritorijas civilās aizsardzības komisijas nolikums”.

Rēzeknes novada domes priekšsēdētājs,

Civilās aizsardzības komisijas priekšsēdētājs Monvīds Švarcs

